Dôvodová správa

A.	Všeobecná časť

Ministerstvo práce, sociálnych vecí a rodiny Slovenskej republiky vypracovalo návrh   zákona, ktorým sa mení a dopĺňa zákon č 280/2002 Z. z. o rodičovskom príspevku v znení neskorších predpisov a zákon č. 461/2003 Z. z. o sociálnom poistení v znení neskorších predpisov.
Navrhovaná právna úprava umožňuje rodičovi  zvoliť si alebo zmeniť formu starostlivosti o dieťa v priebehu jeho prvých troch rokov života, resp. šesť rokov života dieťaťa s dlhodobo nepriaznivým zdravotným stavom tak, aby  čo najviac zodpovedala aktuálnym potrebám  dieťaťa alebo rodiča, najmä ak chce rodič vykonávať zárobkovú činnosť. Vytvára súčasne príležitosť pre možnosť vzniku flexibilnejších služieb starostlivosti o dieťa v jeho domácom prostredí alebo mimo neho. 
Navrhuje sa poskytovať rodičovský príspevok  len v jednej sume (oproti súčasnému právnemu stavu len vo vyššej sume) a necháva sa na rodičovi, aby sa rozhodol, či sa bude o dieťa starať osobne, alebo či zabezpečí starostlivosť o dieťa inou fyzickou osobou alebo právnickou osobou. Zároveň sa navrhuje neposkytovať jednorazový rodičovský príspevok druhému rodičovi, ktorý sa v praxi využíval len v menšej miere.
Podľa súčasného právneho stavu sa rodičovský príspevok  neposkytuje, ak rodič poberá materské. V praxi sa však stáva, že výška materského je nižšia ako výška rodičovského príspevku. Z toho dôvodu sa navrhuje vyplácať rodičovský príspevok aj rodičom poberajúcim materské, ktorého výška nezodpovedá sume rodičovského príspevku. Návrhom sa sleduje podporiť tých rodičov s malými deťmi, ktorí pred nástupom na materskú dovolenku vykonávali zárobkovú činnosť, pričom nároky vyplývajúce z titulu ich nemocenského poistenia nedosahujú výšku rodičovského príspevku. Uvedený návrh tak predstavuje jeden z možných nástrojov podpory nízkopríjmových rodín a súčasne  môže  ovplyvniť aj motiváciu rodičov na vykonávanie zárobkovej činnosti za nižšiu mzdu.
 	Pri uplatňovaní zákona o rodičovskom príspevku v praxi sa vyskytli  aj situácie, keď si rodič uplatnil nárok na materské v trojročnej premlčacej lehote v čase poskytovania rodičovského príspevku. Materské mu bolo v takomto prípade vyplatené jednorazovo za celé obdobie  po narodení dieťaťa (päť mesiacov). V takomto prípade sa nevyplatil rodičovský príspevok  iba v tom mesiaci, v ktorom bolo materské doplatené. Návrhom zákona sa sleduje zabrániť duplicitnej výplate rodičovského príspevku za celé obdobie, keď mal rodič nárok na materské.
Štát podporuje rodičov, ktorí zabezpečujú riadnu starostlivosť osobne o deti do troch resp. do šiestich rokov veku, platením poistného na zdravotné poistenie, dôchodkové poistenie a platením príspevkov na starobné dôchodkové sporenie v celkovej sume cca 2 643 Sk mesačne. Podpora štátu vrátane rodičovského príspevku v sume 4 110 Sk predstavuje mesačne sumu cca 6 753 Sk.

Odhad čerpania finančných prostriedkov na rodičovský príspevok
na roky 2005 až 2007 v tis. Sk.

         Tabuľka č. 1	
 
 	rok 	
	do 1.7. 2005	od 1.7. 2005	2006	2007	
počet poberateľov RP v plnej výške	121 000	129 000	130 000	131 000	
počet poberateľov RP, ktorí do účinnosti novely poberali RP v zníženej výške	7 950	-	-	-	
počet poberateľov RP pre druhého rodiča 	2 300	-	-	-	
spolu počet poberateľov	128 950	129 000	130 000	131 000	
čerpanie fin. prostriedkov 	6 275 705	6 657 300	6 877 500	
čerpanie fin. prostriedkov na doplatok k materskému v Sk	10 551	25 322	25 322	
spolu čerpanie finančných prostriedkov 	6 286 256	6 682 622	6 902 822	

Vysvetlivky:

RP – rodičovský príspevok
Pri odhade čerpania finančných prostriedkov sa vychádzalo z prognózovanej miery inflácie na roky  2005 až 2007 zo zákona o štátnom rozpočte na rok 2005.

Pri odhade čerpania finančných prostriedkov na rodičovský príspevok sa vychádzalo z počtu poberateľov, ktorí poberajú rodičovský príspevok v plnej a v zníženej výške bez   poberateľov jednorazového rodičovského príspevku druhému rodičovi.  
	Pri pôvodnom návrhu zákona o príspevku na služby starostlivosti o dieťa do troch rokov veku sa vychádzalo z predpokladu, že 80 % z počtu poberateľov rodičovského príspevku v zníženej výške si uplatní príspevok na služby starostlivosti o dieťa do troch rokov veku. 
	V roku 2005 si čerpanie finančných prostriedkov na rodičovský príspevok vyžiada spolu cca 6 286 mil. Sk, z toho cca 3 574 mil. Sk podľa právneho stavu účinného do 30. júna 2005 a cca 2 712 cca Sk pri účinnosti novely zákona o rodičovskom príspevku od 1. júla 2005 (podľa nového právneho stavu prvá výplata v mesiaci august za mesiac júl 2005).

Odhad čerpania finančných prostriedkov na doplatenie rozdielu medzi materským a rodičovským príspevkom v rokoch 2005 až 2007
											Tabuľka č. 2
Počet prípadov, kedy bude vyplatený doplatok k materskému	Maximálna výška doplatku	Priemerná výška doplatku	Odhad čerpania finančných prostriedkov za 6 mesiacov v Sk v roku 2005	Odhad čerpania finančných prostriedkov za 12 mesiacov v Sk v rokoch 2006 a 2007	
5 172	766	408	10 550 880	25 322 112	

Na základe demografického vývoja  a vývoja príjmov obyvateľstva zo zárobkovej činnosti je možné predpokladať, že doplatok k materskému odvodený od počtu narodených detí v roku 2005 sa bude poskytovať cca 20 % matkám. Maximálna výška doplatku predstavuje rozdiel medzi výškou materského určeného vo výške 55 % vymeriavacieho základu (za najnižší vymeriavací základ výpočtu  výšky materského  v  roku 2005  je možné v súlade so zákonom č. 461/2003 Z. z. o sociálnom  poistení  v znení neskorších predpisov  považovať  minimálnu  mzdu vo výške 6 080 Sk, ak vychádzame z rozhodujúceho obdobia kalendárneho roku, ktorý predchádza kalendárnemu roku, v ktorom vznikol nárok na materské) a výškou rodičovského príspevku, t. j. 766 Sk. Priemerná výška doplatku predstavuje 408 Sk. Finančné prostriedky potrebné na doplatok k materskému do výšky rodičovského príspevku v roku 2005 na obdobie päť mesiacov (t. j. počas poberania materského) predstavujú objem cca 10,6 mil. Sk (viď tabuľka č. 2). Nakoľko sa dá očakávať rast priemernej mesačnej mzdy v roku 2004 a v nasledujúcich rokoch, ktorý ovplyvní výšku doplatku  smerom k zníženiu predpokladaných výdavkov, pri odhade čerpania finančných prostriedkov na doplatok na roky 2006 a 2007 sa nezohľadnila valorizácia. 
Predpokladané čerpanie finančných prostriedkov na novelu zákona o rodičovskom príspevku v roku 2005 nepredstavuje navýšenie čerpania finančných prostriedkov oproti schválenému rozpočtu. V roku 2006 predstavuje navýšenie finančných prostriedkov nad rámec schváleného rozpočtu  podprogramu Podpora rodiny o cca 133 mil. Sk, v roku 2007 o cca 188 mil. Sk. 

Odhad čerpania finančných prostriedkov na novelu zákona o rodičovskom príspevku v porovnaní s  pôvodne  navrhovaným príspevkom na služby starostlivosti  o dieťa do roku 2007 v tis. Sk

											Tabuľka č. 3
Fin. prostriedky rozpočtované v rámci kapitoly MPSVR SR	Rok	
	2005	2006	2007	
07C0202 – Rodičovský príspevok	6 069 435	6 213 283	6 368 915	
07C0207 – pôvodne navrhovaný príspevok na služby*	243 900	336 055	345 523	
Spolu	6 313 335	6 549 338	6 714 438	
				
Odhad čerpania fin. prostriedkov podľa novely zákona o rodičovskom príspevku	2005	2006	2007	
	6 286 256	6 682 622	6 902 822	
				
Odhad čerpania fin. prostriedkov na novelu zákona o rodičovskom príspevku v porovnaní  s pôvodne navrhovaným príspevkom na služby 	- 27  079	+ 133 284	+ 188 384	
* ide o pôvodný návrh zákona o príspevku na služby starostlivosti o dieťa do troch rokov veku, ktorý je nahradený predloženým návrhom zákona

Predpokladané čerpanie finančných prostriedkov súvisiacich s návrhom zákona bude riešené v rámci rozpočtovej kapitoly Ministerstva práce, sociálnych vecí a rodiny Slovenskej republiky  a nepredstavuje ďalšie navýšenie finančných prostriedkov nad rámec schváleného rozpočtu.
Ministerstvo financií Slovenskej republiky predložilo stanovisko k návrhu zákona listom z 24. januára 2004 a listom z 11. februára 2005.	

	Navrhované úpravy v článku II nebudú mať dopad na  rozpočet Sociálnej poisťovne.

 	Návrh zákona nemá dopad na štátny rozpočet.
	
	Návrh zákona nemá dopad na rozpočty obcí a na rozpočty vyšších územných   celkov.

	Návrh zákona má vplyv na zamestnanosť a na tvorbu pracovných miest.

	Návrh zákona je v súlade s Ústavou Slovenskej republiky.

	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnej prílohy.

Doložka zlučiteľnosti návrhu zákona s právom Európskych spoločenstiev
a s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon č. 280/2002 Z. z. o rodičovskom príspevku v znení neskorších predpisov a zákon č. 461/2003 Z. z. o sociálnom poistení v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a k Európskej   únii:
   		
   Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a k Európskej únii z hľadiska priorít aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii bezpredmetné. S prihliadnutím  na  výlučne vnútroštátny  charakter  návrhu zákona je  vyjadrovanie sa k záväzkom podľa Aktu o podmienkach pristúpenia Slovenskej republiky  k   Európskej únii bezpredmetné.

4.	Problematika návrhu zákona     nie je upravená v práve Európskych spoločenstiev  ani  
      v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a s právom   Európskej únie: vzhľadom na vnútroštátny charakter problematiky návrhu zákona, vyplývajúci z čl. 5 Zmluvy o založení Európskeho spoločenstva v amsterdamskom znení – princíp subsidiarity, je vyjadrovanie stupňa zlučiteľnosti návrhu zákona s právom ES/EÚ bezpredmetné.

6.	Gestor: Ministerstvo práce, sociálnych vecí a rodiny Slovenskej republiky.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ: pri príprave návrhu zákona nebola účasť expertov, ani iná forma spolupráce.

B. Osobitná časť 

K Čl. I
K bodom 1 a 5
Podmienka osobnej starostlivosti o dieťa sa navrhuje vypustiť. Návrh novely zákona umožňuje rodičovi zabezpečiť starostlivosť o dieťa nielen osobne, ale aj umiestnením dieťaťa do predškolského zariadenia alebo do starostlivosti inej fyzickej osoby alebo právnickej osoby. Poskytuje sa tak rodičovi väčší priestor na možnosť voľby pri zabezpečení riadnej starostlivosti o dieťa, ak ju nemôže zabezpečiť osobne v čase jeho zárobkovej činnosti alebo štúdia.

K bodu 2 
	Ide o legislatívnotechnickú zmenu, ktorá súvisí so zmenami príslušných právnych predpisov.

K bodu 3
	V súvislosti s novým zákonom o rodine navrhuje sa úprava definície dieťaťa zvereného do starostlivosti nahrádzajúcej starostlivosť rodičov.

K bodom 4, 10 a 16
	Navrhuje sa neposkytovať jednorazový rodičovský príspevok druhému rodičovi pri súbežnej starostlivosti o to isté dieťa, ktorý bol v praxi relatívne málo uplatňovaný. V súvislosti s uvedeným sa bude rodičovský príspevok poskytovať len v jednej výške.

K bodom 6 a 7
	V navrhovaných ustanoveniach oproti platnému právnemu stavu sa rodičovi umožňuje zabezpečiť riadnu starostlivosť o dieťa okrem osobnej starostlivosti o dieťa aj jeho umiestnením v zariadení, ak rodič vykonáva zárobkovú činnosť, študuje alebo sa pripravuje na vstup na trh práce. Rodičovský príspevok sa nebude vyplácať rodičovi v tom prípade, ak dieťa umiestni v zariadení, ktoré je financované príspevkami zo štátneho rozpočtu alebo z výnosu dane z príjmov. Uvedený návrh vylučuje duplicitnú pomoc zo strany štátu, t. j. vo forme príspevku na prevádzku zariadenia a súčasne aj vo forme príspevku rodičovi.
Rodičom, ktorí sa osobne starajú o dieťa do troch resp. do šesť rokov veku dieťaťa  štát poskytne pomoc nielen vyplácaním rodičovského príspevku, ale aj platením poistného na zdravotné poistenie, poistného na dôchodkové poistenie a platením príspevkov na starobné dôchodkové sporenie.

K bodu 8
	Navrhuje sa neposkytovať rodičovský príspevok rodičom v čase, keď majú nárok na materské. Účelom navrhovanej legislatívnej zmeny v porovnaní s doteraz platným právnym stavom je dosiahnuť to, aby finančné zabezpečenie rodiča, ktorý je nemocensky poistený, bolo v čase jeho osobnej starostlivosti o narodené dieťa vždy prednostne riešené poberaním dávky nemocenského poistenia - materského z titulu tohto poistenia,  a to nielen v prípade keď sa materské vyplácalo. Navrhovaným ustanovením  by sa súčasne predchádzalo neopodstatnenému čerpaniu prostriedkov štátneho rozpočtu na výplatu rodičovského príspevku.

K bodu 9
	Nadväzne na bod 8 navrhovaná úprava rieši situáciu, keď materské ako dávka nemocenského poistenia nedosahuje výšku rodičovského príspevku ako štátnej sociálnej dávky. Návrhom sa tak odstraňuje nerovnosť finančného zabezpečenia rodičov v čase osobnej starostlivosti o dieťa. 

K bodom 11, 12 a 13 
Ide o legislatívnotechnické zmeny, ktoré súvisia so zmenami príslušných právnych predpisov.

K bodu 14
V súvislosti s doplácaním materského do výšky rodičovského príspevku (bod 9) sa navrhuje, aby sa z hľadiska ekonomických a administratívnych dôvodov vyplácal rodičovský príspevok jednorazovo v prípade, ak jeho mesačná výška  je najviac 150 Sk.

K bodu 15
	V záujme hospodárneho vynakladania prostriedkov štátneho rozpočtu sa navrhuje odňať odkladný účinok odvolania voči rozhodnutiu o odňatí alebo znížení rodičovského príspevku. 

K bodu 17
	Legislatívnotechnická  úprava  súvisiaca s návrhom zmien  v bodoch 1 a 10. 

K bodu 18
Navrhuje sa poskytnúť rodičovský príspevok tomu druhému rodičovi, ktorý si uplatnil nárok do účinnosti navrhovaného zákona.

K Čl. II

K bodom 1 až 6
	V súvislosti s navrhovanými zmenami v Čl. I  (jednotná výška rodičovského príspevku bez ohľadu na to, či rodič vykonáva zárobkovú činnosť alebo nie, vypustenie podmienky osobnej starostlivosti) je  potrebné vykonať  zmeny a doplnenia príslušných ustanovení v zákone č. 461/2003 Z. z. v znení neskorších predpisov vo vzťahu k jednotlivým dávkam sociálneho poistenia. 

K Čl. III
	Účinnosť zákona sa navrhuje 1. júla 2005.